Oznámenie Komisie Rade a Európskemu parlamentu o implementácii akčného plánu na zjednodušenie a zlepšenie spoločnej politiky rybného hospodárstva /* KOM/2009/0261 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 9.6.2009 KOM(2009) 261 v konečnom znení OZNÁMENIE KOMISIE RADE A EURÓPSKEMU PARLAMENTU o implementácii akčného plánu na zjednodušenie a zlepšenie spoločnej politiky rybného hospodárstva OZNÁMENIE KOMISIE RADE A EURÓPSKEMU PARLAMENTU o implementácii akčného plánu na zjednodušenie a zlepšenie spoločnej politiky rybného hospodárstva 1. KONTEXT Komisia prijala v decembri 2005 akčný plán 2006 - 2008 na zjednodušenie a zlepšenie spoločnej politiky rybného hospodárstva (KOM (2005)647)[1]. Tento plán vznikol ako príspevok k iniciatíve Komisie s cieľom zjednodušiť legislatívne prostredie na prospech občanov, podnikateľských subjektov a úradov. Plán prerokovali a podporili Európsky parlament, Európsky hospodársky a sociálny výbor, Poradný výbor pre rybolov a akvakultúru a Rada pre rybné hospodárstvo. Opatrenia uvedené v pláne boli pravidelne dopĺňané opatreniami na základe každoročného priebežného programu Komisie na zjednodušenie (SRP), z ktorých niektoré sa týkali rybného hospodárstva. Členské štáty získavali informácie prostredníctvom polročných správ o pokroku[2] v opatreniach prijatých v sektore rybného hospodárstva v súlade s agendou lepšej právnej úpravy[3]. Iniciatíva pozostávala z opatrení zameraných na dosiahnutie jasnejších právnych textov, zníženie administratívnych nákladov, zvýšenie kvality nových iniciatív a zjednodušenie prenosu údajov. Teraz je čas na inventarizáciu dosiahnutých výsledkov s cieľom posúdiť nové iniciatívy a odstrániť možné nedostatky. Bola by to aj ideálna príležitosť zhodnotiť, čo sa z hľadiska zjednodušenia dosiahlo na vnútroštátnej úrovni, keďže lepšie legislatívne prostredie je spoločným cieľom Spoločenstva a členských štátov. Z dôvodu slabej spätnej väzby od členských štátov však Komisia v súčasnosti nemôže informovať o ich výsledkoch[4]. 2. OBSAH AKČNÉHO PLÁNU V súlade s cieľmi stanovenými v akčnom pláne sa v tomto prieskume preveria tieto oblasti: - preskúmanie právnych predpisov Spoločenstva týkajúcich sa rybného hospodárstva ( acquis communautaire ), - hlavné legislatívne iniciatívy prijaté do dnešného dňa, - zníženie administratívnej záťaže rybárov zo strany pravidiel spoločnej rybárskej politiky. 2.1. Acquis communautaire Komisia začala skúmať právne predpisy Spoločenstva s cieľom zistiť, či by sa niekoľko právnych aktov malo zrušiť alebo kodifikovať, aby sa dosiahla jasnejšia legislatíva, pričom by sa zároveň znížil počet strán platných právnych predpisov[5]. Zoznam platných právnych predpisov Spoločenstva obsahuje v kapitole 04 akty týkajúce sa rybného hospodárstva. Počet aktov sa priebežne zvyšuje a k 1. marcu 2009 bolo do zoznamu zaradených 795 aktov. Takýto rozsah platných právnych aktov v sektore, ako je rybné hospodárstvo, ktoré má obmedzený hospodársky význam a limitovaný počet hospodárskych subjektov, si vyžaduje vysvetlenie. Existujú tri hlavné dôvody. Po prvé, je to problém potreby presnejšej klasifikácie: niektoré akty v rámci existujúcich kapitol sú v súčasnosti uvedené v rôznych oddieloch kapitoly 04, čím sa zvyšuje celkový počet aktov. Po druhé, mnoho právnych aktov, ktoré v súčasnosti vydali oblastné rybolovné organizácie (ORO) zahŕňa transpozíciu ich odporúčaní do právnych predpisov Spoločenstva prostredníctvom významného počtu konkrétnych právnych aktov. Očakáva sa, že táto potreba transponovať ich do právnych predpisov Spoločenstva sa zníži, keď väčšina budúcich pravidiel ORO už bude v rámci EÚ v platnosti. Po tretie, niektoré akty sú zastarané, t. j. nemajú žiadny právny účinok, hoci sú formálne stále v platnosti a musia sa odstrániť z aktívnej časti acquis. Na základe preskúmania sa zistilo, že približne 60 aktov je zastaraných. Navrhlo sa zrušenie týchto aktov tým, že sa prijmú právne akty, ktoré budú mať tú istú formu ako zrušené akty[6]. Nakoniec, počet aktov sa zníži, pretože niektoré akty boli[7] alebo budú[8] kodifikované, najmä po prijatí nového kontrolného systému rybného hospodárstva, ktorým sa zmení a doplní minimálne 11 nariadení. Týmito opatreniami sa používateľom uľahčí prístup k legislatíve týkajúcej sa rybného hospodárstva. To bolo aj zámerom zahrnutia príslušnej legislatívy platnej v danej oblasti mora do európskeho atlasu morí[9], t. j. projektu zameraného na mapovanie územného rozsahu európskych námorných politík. Prostredníctvom tohto nástroja zainteresované subjekty rýchlo pochopia, aké právne obmedzenia platia v jednotlivých morských oblastiach v EÚ. 2.2. Hlavné legislatívne iniciatívy Hlavné legislatívne iniciatívy uvedené v akčnom pláne a v priebežnom programe Komisie na zjednodušenie sa týkajú: 1. racionálneho využívania zdrojov rybného hospodárstva, 2. zhromažďovania údajov vzťahujúcich sa na rybolovné činnosti, 3. monitoringu rybárskych činností, 4. udeľovania štátnej pomoci. a) Vzhľadom na opatrenia zamerané na zjednodušenie právnych textov týkajúcich sa cieľov zachovania zdrojov rybolovu sa vo viacerých nariadeniach vzťahujúcich sa na stanovovanie ročného celkového povoleného výlovu (TAC) a kvót zaviedli zmeny s cieľom sprehľadniť tieto texty, najmä tým, že sa upustí od ambície vypracovať všeobsiahle právne akty. Najpozoruhodnejšou iniciatívou však bolo zavedenie novej pracovnej metódy na prípravu každoročných rozhodnutí Rady o rybolovných možnostiach prostredníctvom zlepšenej konzultácie so zainteresovanými subjektmi a koordinácie s vedeckými poradcami. V dostatočnom predstihu pred každoročnými právnymi návrhmi Komisia teraz predstavuje oznámenie, ktoré obsahuje politické vyhlásenie o rybolovných možnostiach na nasledujúci rok[10]. Táto pracovná metóda sa ukázala byť účinnou pri skvalitňovaní výstupov, najmä prostredníctvom konzultácií so zainteresovanými subjektmi pri príprave textov, ktoré majú pre toto odvetvie veľký význam. Ďalšou významnou iniciatívou je návrh nariadenia Rady o zachovaní zdrojov rybolovu prostredníctvom technických opatrení[11]. Zámerom tohto textu, ktorý vznikol vďaka širokej konzultácii, je dosiahnuť niekoľko cieľov, pokiaľ ide o zjednodušenie. Po prvé sa ním nahradí existujúca legislatíva, ktorá sa z dôvodu jej častých zmien a doplnení stala ťažko čitateľná. Po druhé sa ním zavedú jednoduchšie a zosúladené opatrenia prispôsobené regionálnym danostiam. Po tretie sa ním jasne rozlíšia smernice, ktoré budú v kompetencii Rady. Po štvrté sa v ňom Komisii pridelí prijímanie čisto technických pravidiel pre každý zo štyroch regiónov a po piate sa za presne určených podmienok na členské štáty prevedú riadiace právomoci. Výhrady proti tomuto dlho očakávanému textu však nanešťastie spomalili jeho prijatie. b) Spoločná rybárska politika musí byť založená na najlepších vedeckých, technických a hospodárskych analýzach. Zhromažďovanie údajov týkajúcich sa rybolovných činností má preto nesmierny význam. Bolo potrebné preskúmať súčasný rámec Spoločenstva, najmä s cieľom skvalitniť a podporiť spoluprácu medzi členskými štátmi. Navyše skúsenosti ukazujú, že podstatným faktorom bolo zefektívniť zhromažďovanie príslušných údajov a vyhnúť sa duplicite. Systém by mal byť aj konzistentný a nákladovo efektívny. Nový rámec Spoločenstva bol prijatý so zohľadnením všetkých týchto cieľov[12]. Podobne sa pripravili aj vykonávacie predpisy, a to tak, aby sa nimi umožnilo znížiť byrokratické zaťaženie a zároveň podporilo širšie využívanie elektronických prostriedkov[13]. c) Monitoring, kontrola a dozor nad rybolovnými činnosťami tvoria podstatnú súčasť spoločnej rybárskej politiky. Tieto prvky vznikli na úplnom začiatku tejto politiky a odvtedy sa ďalej vyvíjali. Nie je preto prekvapujúce, že táto legislatíva je veľmi zložitá a nákladná. Kontrolný systém je zložitý, keďže sa počas niekoľkých rokov hromadili vrstvy ustanovení, vo všeobecnosti rozložené v rôznych nariadeniach, pričom často pochádzali z medzinárodných právnych predpisov. Predpisy sa niekedy prekrývajú, či dokonca si navzájom odporujú. Súčasný systém je takisto nákladný a zaťažujúci pre správne orgány a odvetvie, keďže ukladá veľa administratívnych požiadaviek. Ústrednou témou zjednodušenia spoločnej rybárskej politiky je dôkladné preskúmanie kontrolného režimu. Tento cieľ sa sledoval pri navrhovaní opatrení týkajúcich sa: - prepracovania existujúcich ustanovení v súvislosti s kontrolným režimom, - organizácie boja proti nezákonnému rybolovu, - podpory používania moderných technológií, - spravovania povolení na rybolov. Očakávaným výsledkom by mal byť jediný právny rámec obsahujúci všeobecné pravidlá vzťahujúce sa na všetky aspekty kontroly[14] a všeobecný systém na potláčanie nezákonného rybolovu bez ohľadu na to, kde sa takéto činnosti vykonávajú. Zároveň by tento systém mal využívať výhody najpokrokovejších noriem a technológií kontroly na svete[15]. Táto nová legislatíva takisto predstavuje výrazný krok vpred smerom k bezpapierovému prostrediu v oblasti zaznamenávania a vykazovania údajov týkajúcich sa rybolovných činností[16] ako aj jednotný, zjednodušený a užívateľsky príjemný systém získavania povolení na rybolovné činnosti mimo vôd Spoločenstva[17]. Vďaka týmto iniciatívam sa legislatíva sprehľadnila a stala sa konzistentnou, pričom aj jej zavádzanie je menej nákladné, tak ako sa uvádza v kapitole 4. Z iniciatív zameraných na zlepšenie a zjednodušenie pravidiel kontroly treba spomenúť návrh nariadenia Komisie stanovujúceho podrobné pravidlá používania prepočítacích koeficientov zosúladených v rámci Spoločenstva a týkajúcich sa rýb na plavidlách plaviacich sa pod vlajkou členských štátov Európskej únie, ktorým sa mení a dopĺňa nariadenie Komisie (EHS) č. 2807/83. Prepočítacie koeficienty sa používajú na správu kvót, a to na prepočet hmotnosti rybacích výrobkov na živú hmotnosť druhov, pričom sa používajú najmä na to, aby sa zaručila presnosť údajov zaznamenaných v lodných denníkoch. Rôzne prepočítacie koeficienty v jednotlivých členských štátoch spôsobujú ťažkosti a istý nepomer, pokiaľ ide o kontrolu a presadzovanie predpisov. Existuje preto potreba zjednodušiť a zosúladiť tieto prepočítacie koeficienty v rámci Európskej únie. V nariadení sa s týmto cieľom určujú prepočítacie koeficienty a kódy obchodnej úpravy, ktoré majú používať vnútroštátne správne orgány pri vypočítavaní čerpania kvót ako aj kapitáni rybárskych plavidiel na odhad živej hmotnosti úlovkov na palube rybárskych plavidiel a pri vykládke. d) Za určitých podmienok môžu podnikateľské subjekty využívať výhody štátnej pomoci pochádzajúcej z rozpočtu členských štátov a Spoločenstva. S cieľom sprehľadniť legislatívu, a najmä znížiť počet právnych aktov tvorí novú legislatívu týkajúcu sa finančného nástroja pre rybné hospodárstvo jediné nariadenie[18] a jeho vykonávacie predpisy[19]. Aby sa navyše odstránili ťažkosti pri udeľovaní pomoci, finančné príspevky členských štátov na činnosti spolufinancované z Európskeho fondu pre rybné hospodárstvo, ktoré sú súčasťou operačného programu, nebudú predmetom skúmania, pokiaľ ide o ich súlad s pravidlami Spoločenstva o štátnej pomoci. Táto výnimka sa nedávno začala uplatňovať aj na pomoc udeľovanú členskými štátmi v kontexte osobitného opatrenia na podporu podnikov postihnutých hospodárskou krízou vyvolanou vysokými cenami ropy v roku 2008[20]. Pokiaľ ide o finančnú podporu z vnútroštátnych rozpočtov podnikom činným v odvetví rybného hospodárstva a akvakultúry, treba uviesť dve iniciatívy vedúce k zjednodušeniu postupov. V súlade s reguláciou pomoci de minimis sa udeľovanie pomoci vo výške maximálne 30 000 EUR na jeden podnikateľský subjekt počas troch rokov nemusí oznamovať Komisii[21]. Navyše vďaka inému nariadeniu[22] sa za konkrétnych podmienok určité druhy pomoci podnikom pôsobiacim vo výrobe, spracovaní a uvádzaní produktov rybného hospodárstva na trh oslobodzujú od požiadavky predchádzajúceho oznámenia Komisii, keďže sa považujú za kompatibilné s právnymi predpismi Spoločenstva. Tento akt sa týka malých a stredných podnikov, čiže takmer všetkých podnikov v EÚ a výrazne sa ním znižuje administratívna záťaž. 3. SPRÁVA ÚDAJOV Aby bolo možné vytvoriť primerané opatrenia zamerané na dosahovanie udržateľného využívania biologických morských zdrojov a monitorovať správne a jednotné zavádzanie týchto opatrení, útvary Komisie zhromažďujú a analyzujú významný súbor údajov, prevažne získaných od členských štátov počas roka. Napriek tomu, že technickým pokrokom sa výrazne zlepšila kvalita a aktuálnosť zberu údajov, spracovanie veľkých množstiev súborov údajov si vyžaduje neustále zlepšovanie systémov správy údajov. Z tohto dôvodu je Komisia od 90-tych rokov minulého storočia priekopníkom v zavádzaní moderných technológií do odvetvia rybného hospodárstva a podporuje ich používanie, neustále rozširovanie pôsobnosti a ich aktualizáciu na vnútroštátnej úrovni, pričom začala so systémom monitorovania plavidiel, silným nástrojom umožňujúcim na diaľku kontrolovať činnosti plavidiel. V akčnom pláne na zjednodušenie sa významná pozornosť venuje rozšíreniu používania informačných technológií s cieľom podporovať bezpapierové prostredie, najmä v súvislosti so zaznamenávaním a prenosom údajov týkajúcich sa rybolovných činností ako aj správou povolení na rybolov pre plavidlá z EÚ a mimo nej[23]. Vypracovali sa konkrétne a podrobné komunikačné prostriedky ako systém elektronického nahlasovania (ERS) a oprávnenia na rybolov (FAP). Tieto IT nástroje doplnia nástroje, ktoré sú určené na správu údajov týkajúcich sa flotily, činností rybárskych plavidiel a uvádzania výrobkov rybného hospodárstva na trh. Ďalej je možné vytvoriť siete prostredníctvom prepojení so sieťou EDMONET (Európska námorná monitorovacia a dátová sieť), ktoré sú uvedené v oznámení s názvom Integrovaná námorná politika Európskej únie [24] . 4. ZNÍŽENIE ADMINISTRATÍVNEJ ZÁŤAŽE Zber a prenos údajov sa opiera o ustanovenia v právnych predpisoch Spoločenstva. Počet týchto ohlasovacích povinností (RO[25]) sa rok čo rok zvyšuje. RO predstavujú pre správne orgány a podnikateľské subjekty náklady, a ak nie sú nutné, mali by sa zrušiť. Na tieto účely začali útvary Komisie po prijatí akčného plánu preverovať RO vyplývajúce z právnych predpisov o spoločnej rybárskej politike s cieľom zrušiť tie RO, ktoré sú zastarané, nadbytočné alebo majú obmedzený význam. Po ukončení preverovania sa tie RO, ktoré sú nevyhnutné na účely politiky alebo kontroly, zavedú do vyhradenej databázy otvorenej pre členské štáty (OBONT: povinnosti na internete). Tento nástroj umožní každému správnemu orgánu, aby sa informoval o tom, ktoré údaje je potrebné zasielať Komisii, v akom formáte a kedy. Európska rada v marci 2007 zdôraznila význam znižovania administratívnej záťaže ako opatrenia na podporu európskej ekonomiky. Stanovila cieľ znížiť tieto záťaže vyplývajúce z legislatívy EÚ do roku 2012 o 25 %[26]. Spoločná rybárska politika má prispieť k dosiahnutiu tohto cieľa a je jednou z 13 prioritných oblastí určených Komisiou, v ktorých sa budú merať administratívne náklady. Kontrolný systém rybného hospodárstva[27] – ktorý je zďaleka a logicky najdôležitejší sektor v zmysle počtu RO – bol vybraný na mapovanie a meranie nákladov v súvislosti s RO, s použitím štandardného nákladového modelu (SCM[28]). Tento model sa v zásade opiera o čas a peniaze, ktoré podniky vynaložili pri plnení zákonných povinností na poskytovanie informácií verejným orgánom alebo tretím stranám (vykazovanie, previerky, štatistika, atď.). Na základe odhadov od externého poradcu RO požadované súčasným kontrolným systémom rybného hospodárstva vyvolali v podnikoch náklady vo výške asi 80 miliónov EUR, z ktorých väčšina vznikla v dôsledku vypĺňania lodných denníkov, vyhlásení o vykládke a dokladov o predaji[29]. Nový kontrolný systém, ktorý sa bude opierať o rozšírené používanie informačných a komunikačných technológií a účinné využívanie databáz, bude viesť k zníženiu administratívnej záťaže v odvetví rybného hospodárstva až o 30 % súčasných nákladov. Okrem iniciatív uvedených v akčnom programe na znižovanie administratívnej záťaže v Európskej únii [30] sa zníženie nákladov v odvetví rybného hospodárstva dosiahlo aj ďalšími opatreniami. Príkladom na mieru ušitého opatrenia v oblasti zdravotníctva je oslobodenie plavidiel kratších ako 12 metrov, ktoré lovia menej ako 24 hodín, od povinnosti uchovávať záznamy a vykonávať príslušné previerky podľa schémy HACCP (Analýza rizík a kritické kontrolné body). Vyplývajúce úspory sa odhadujú na približne 14 miliónov EUR[31]. V blízkej budúcnosti sa významná časť nákladov podnikov zníži vďaka automatizovanej správe žiadostí o povolenie na rybolov pre plavidlá ako aj vydávaniu žiadostí. Ďalším z cieľov nadchádzajúcej reformy spoločnej rybárskej politiky bude znížiť potrebu manipulovať s údajmi na úrovni Spoločenstva[32]. 5. POSÚDENIE VPLYVU Posúdenie vplyvu je proces zameraný na štruktúrovanie a podporu tvorby politík. Jeho cieľom je skvalitniť návrhy Komisie a zjednodušiť regulačné prostredie. Výsledkom by mali byť návrhy primerané rozsahu pôsobnosti. V týchto návrhoch by sa teda mali zohľadniť ich pravdepodobné dosahy na ekonomickú, environmentálnu a sociálnu oblasť. Posúdenie vplyvu môže viesť k rozhodnutiu o nevykonaní opatrenia. 16 iniciatív týkajúcich sa rybného hospodárstva bolo predmetom posúdenia vplyvu, z ktorých 13 bolo predložených na preskúmanie rade pre posudzovanie vplyvu, t. j. poradnému orgánu, ktorý v roku 2006 vytvorila Komisia s cieľom zabezpečiť konzistenciu a vysokú kvalitu realizácie posúdenia vplyvu. Uverejňujú sa jej stanoviská k návrhom týkajúcim sa rybného hospodárstva[33]. Generálne riaditeľstvo pre námorné záležitosti a rybné hospodárstvo prijalo svoju administratívnu štruktúru, aby bola v plnej miere v súlade s požiadavkami posúdenia vplyvu. Pracovníci absolvovali osobitné školenie a sledujú najnovšie trendy, aby sa zabezpečilo čo najkvalitnejšie posúdenie každej dôležitej iniciatívy. 6. KONZULTÁCIE SO ZAINTERESOVANÝMI STRANAMI Komisia si dala za cieľ zvýšiť zaangažovanosť zainteresovaných strán prostredníctvom transparentnejšieho procesu konzultácie, čím sa zvýši zodpovednosť Komisie. Preto Komisia vedie pravidelné konzultácie so zainteresovanými subjektmi v odvetví, prevažne v rámci Poradného výboru pre rybné hospodárstvo a akvakultúru (ACFA)[34] a siedmich Regionálnych poradných rád (RAC)[35]. Pokiaľ ide o ACFA, Komisia usporiadala 49 stretnutí pracovných skupín a 12 plenárnych zasadnutí. ACFA zaslal Komisii 21 odporúčaní a 18 rezolúcií a stanovísk. ACFA takisto poskytla ústne odporúčania k 16 konzultáciám, ktoré Komisia realizovala počas tohto obdobia. O hlavných smeroch novej reformy spoločnej politiky rybolovu sa bude diskutovať v rámci ad hoc skupiny. Počas toho istého času Komisia usporiadala okolo 60 stretnutí regionálnych poradných rád, adresovala im v priemere 10 konzultačných dokumentov ročne a dostala približne 250 odporúčaní. Okrem cielených konzultácií Komisia takisto viedla v širokom rozsahu konzultácie so zainteresovanými subjektmi prostredníctvom dotazníkov na jej webovej stránke týkajúcich sa tém ako námorná politika, boj proti nezákonnému, nenahlásenému a neregulovanému rybolovu, žraloky, kontrola a presadzovanie právnych predpisov v oblasti rybného hospodárstva a najnovšie Zelená kniha o reforme spoločnej rybárskej politiky. 7. PLÁN ČINNOSTI Napriek tomu, že sa podarilo splniť záväzky uvedené v akčnom pláne, naďalej pokračujú snahy o zjednodušenie regulačného prostredia v oblasti rybolovu a príslušných činností, keďže úlohy vyplývajúce z programu lepšej právnej úpravy majú trvalý charakter. Konkrétne iniciatívy na zjednodušenie spoločnej rybárskej politiky sa zahrnú do programu, ktorý Komisia každoročne predstavuje. Napríklad v programe na rok 2009 je uvedená revízia pravidiel organizácie trhu s cieľom zvýšiť najmä právnu zrozumiteľnosť a znížiť administratívnu záťaž prostredníctvom rozšírenia elektronického vykazovania. Redukcia bezdôvodných povinností poskytovať správy takisto ostane hlavným cieľom ako aj preskupenie právnych ustanovení do menšieho počtu aktov, pričom sa zvýši ich zrozumiteľnosť a dostupnosť. Na ciele zjednodušenia sa bude prihliadať pri zostavovaní reformovanej spoločnej rybárskej politiky, pričom sa zohľadní aj vplyv procesných pravidiel Lisabonskej zmluvy na legislatívny proces. Komisia podporuje členské štáty v tom, aby sa snažili o zjednodušenie regulačného prostredia rušením nepotrebných povinností vyplývajúcich z domácich právnych predpisov a podporou používania informačných a komunikačných technológií. PRÍLOHA Zoznam aktov v súvislosti s „akčným plánom na zjednodušenie“ Návrhy - Návrh nariadenia Rady, ktorým sa Komisii povoľuje schváliť úpravy protokolov k dohodám o partnerstve v sektore rybolovu uzavretých medzi Európskym spoločenstvom a tretími krajinami (KOM(2007) 595, 15.10.2007), - Návrh nariadenia rady o zachovaní zdrojov rybolovu prostredníctvom technických opatrení {COM(2008)324, 4.6.2008}, - Návrh nariadenia rady, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej rybárskej politiky (KOM/2008/721, 14.11.2008), - návrh nariadenia Komisie, stanovujúceho podrobné pravidlá používania prepočítacích koeficientov zosúladených v rámci Spoločenstva a týkajúcich sa rýb na plavidlách plaviacich sa pod vlajkou členských štátov Európskej únie, ktorým sa mení a dopĺňa nariadenie Komisie (EHS) č. 2807/83. Oznámenia - Oznámenie Komisie o skvalitnení konzultácií oblasti riadenia rybného hospodárstva Spoločenstva [KOM(2006) 246, 24.5.2006], - Vyhlásenie Európskej komisie o možnostiach rybolovu na rok 2007 [KOM(2006) 499, 15.9.2006], - Vyhlásenie Európskej komisie o možnostiach rybolovu na rok 2008 [KOM(2007) 295, 6.6.2007], - Vyhlásenie Európskej komisie o možnostiach rybolovu na rok 2009 [KOM(2008) 331, 30.5.2008], - Oznámenie Komisie o zlepšení ukazovateľov rybolovnej kapacity a rybolovného úsilia v rámci spoločnej politiky rybného hospodárstva [KOM(2007) 39, 5.2.2007], - Oznámenie Komisie o formálnom uznaní obsoletnosti istého počtu aktov práva Spoločenstva v oblasti spoločnej rybárskej politiky (Ú. v. EÚ C 43, 21.2.2009, s. 2). Akty Rady - Návrh rozhodnutia Rady 200 9/xx/ES , ktorým sa zrušuje smernica 83/515/EHS a 11 zastaraných rozhodnutí v oblasti spoločnej rybárskej politiky...., - Rozhodnutie Rady 2007/409/ES, ktorým sa mení a dopĺňa rozhodnutie 2004/585/ES, ktorým sa zriaďujú regionálne poradné rady v rámci spoločnej politiky v oblasti rybolovu (Ú. v. EÚ L 155, 15.6.2007, s. 68). - Nariadenie Rady (ES) č. 1198/2006 o Európskom fonde pre rybné hospodárstvo (Ú. v. EÚ L 223, 15.8.2006, s. 1), - Nariadenie Rady (ES) č. 1941/2006 z 11. decembra 2006, ktorým sa na rok 2007 stanovujú rybolovné možnosti a súvisiace podmienky pre určité populácie rýb a skupiny populácií rýb uplatniteľné v Baltskom mori (Ú. v. EÚ L 367, 22.12.2006, s. 1), - Nariadenie Rady (ES) č. 1966/2006 o elektronickom zaznamenávaní a vykazovaní rybolovných činností a o prostriedkoch diaľkového snímania (Ú. v. EÚ L 409, 30.12.2006, s. 1), - Nariadenie Rady (ES) č. 41/2007 z 21. decembra 2006, ktorým sa na rok 2007 stanovujú rybolovné možnosti a súvisiace podmienky pre určité populácie rýb a skupiny populácií rýb uplatniteľné vo vodách Spoločenstva a pre plavidlá Spoločenstva vo vodách, v ktorých sa vyžaduje obmedzovanie úlovkov (Ú. v. EÚ L 15, 20.1.2007, s. 1), - Nariadenie Rady (ES) č. 1098/2007 z 18. septembra 2007, ktorým sa ustanovuje viacročný plán pre populácie tresky v Baltskom mori a rybolov využívajúci tieto populácie a ktorým sa mení a dopĺňa nariadenie (EHS) č. 2847/93 a zrušuje nariadenie (ES) č. 779/97 (Ú. v. EÚ L 248, 22.9.2007, s. 1), - Nariadenie Rady (ES) č. 199/2008 o vytvorení rámca Spoločenstva pre zber, správu a využívanie údajov v odvetví rybného hospodárstva a pre podporu vedeckého poradenstva súvisiaceho so spoločnou politikou v oblasti rybného hospodárstva (Ú. v. EÚ L 60, 5.3.2008, s. 1), - Nariadenie Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999 (Ú. v. EÚ L 286, 29.10.2008, s. 1), - Nariadenie Rady (ES) č. 1006/2008 o oprávneniach na rybolovné činnosti rybárskych plavidiel Spoločenstva mimo vôd Spoločenstva a o prístupe plavidiel tretích krajín do vôd Spoločenstva, o zmene a doplnení nariadení (EHS) č. 2847/93 a (ES) č. 1627/94 a o zrušení nariadenia (ES) č. 3317/94 (Ú. v. EÚ L 286, 29.10.2008, s. 33), - Nariadenie Rady (ES) č. xx/2009 , ktorým sa zrušuje 14 obsoletných nariadení v oblasti spoločnej politiky rybného hospodárstva.... Akty Komisie - rozhodnutie Komisie 2009/309/ES, ktorým sa zrušuje 13 zastaraných rozhodnutí v oblasti spoločnej politiky rybného hospodárstva (Ú. v. EÚ L 90, 2.4.2009, s. 24), - Nariadenie Komisie (ES) č. 498/2007, ktorým sa stanovujú podrobné vykonávacie pravidlá nariadenia Rady (ES) č. 1198/2006 o Európskom fonde pre rybné hospodárstvo (Ú. v. EÚ L 120, 10.5.2007, s. 1), - Nariadenie Komisie (ES) č. 875/2007 o uplatňovaní článkov 87 a 88 Zmluvy o ES, pokiaľ ide o pomoc de minimis v sektore rybného hospodárstva, ktorým sa mení a dopĺňa nariadenie (ES) č. 1860/2004. (Ú. v. EÚ L 193, 25.7.2007, s. 6), - Nariadenie Komisie (ES) 696/2008, ktorým sa stanovujú podrobné pravidlá uplatňovania nariadenia Rady (ES) č. 104/2008 o rozšírení niektorých pravidiel prijatých organizáciami výrobcov v sektore rybného hospodárstva na nečlenov (Ú. v. EÚ L 195, 24.7.2008, s. 6), - Nariadenie Komisie (ES) č. 736/2008 o uplatňovaní článkov 87 a 88 zmluvy na štátnu pomoc malým a stredným podnikom pôsobiacim vo výrobe, spracovaní a uvádzaní produktov rybného hospodárstva na trh (Ú. v. EÚ L 201, 30.7.2008, s. 16), - Nariadenie Komisie (ES) č. 665/2008 zo 14. júla 2008, ktorým sa ustanovujú podrobné pravidlá uplatňovania nariadenia Rady (ES) č. 199/2008 o vytvorení rámca Spoločenstva pre zber, správu a využívanie údajov v odvetví rybného hospodárstva a pre podporu vedeckého poradenstva súvisiaceho so spoločnou politikou v oblasti rybného hospodárstva (Ú. v. EÚ L 186, 15.7.2008, s. 3), - Nariadenie Komisie (ES) č. 1077/2008 z 3. novembra 2008, ktorým sa stanovujú podrobné pravidlá vykonávania nariadenia Rady (ES) č. 1966/2006 o elektronickom zaznamenávaní a vykazovaní rybolovných činností a o prostriedkoch diaľkového snímania a o zrušení naradenia (ES) č. 1566/2007 (Ú. v. EÚ L 295, 4.11.2008, s. 3), - nariadenie Komisie (ES) č. 148/2009, ktorým sa zrušuje 11 zastaraných nariadení v oblasti spoločnej politiky rybného hospodárstva (Ú. v. EÚ L 50, 21.2.2009, s. 10), - nariadenie Komisie (ES) č. 248/2009, ktorým sa ustanovujú podrobné pravidlá uplatňovania nariadenia Rady (ES) č. 104/2000 ohľadne oznamovania týkajúceho sa uznávania výrobných organizácií, určovania cien a intervencie v rámci spoločnej organizácie trhu s produktmi rybolovu a akvakultúry (prepracované znenie) (Ú. v. EÚ L 79, 25.3.2009, s. 7). [1] Pozri aj oznámenie Komisie „ Perspektívy zjednodušenia a zlepšenia legislatívneho prostredia Spoločnej politiky rybného hospodárstva (SPRH) “ (KOM(2004) 820) a pracovný dokument útvarov Komisie s názvom „ Analýza možností zjednodušenia a zlepšenia legislatívneho prostredia SPRH a jeho implementácia “ (SEK(2004) 1596). [2] http://ec.europa.eu/fisheries/cfp/simplification/action_plan_en.htm. [3] EK, Lepšia právna úprava – jednoduché vysvetlenie , 2006. [4] Oznámenia poslali Česká republika a Slovenská republika. [5] KOM(2003) 71 a KOM(2006) 689. [6] Nariadenie Komisie (ES) č. 148/2009, ktorým sa zrušuje 11 zastaraných nariadení v oblasti spoločnej politiky rybného hospodárstva, rozhodnutie Komisie 2009/309/ES, ktorým sa zrušuje 13 zastaraných rozhodnutí v oblasti spoločnej politiky rybného hospodárstva, KOM (2009) 88 a 89. Ak už neexistuje právny základ, akty sa odstránili na základe vyhlásenia formálneho uznania zastaranosti (2009/C 43/02). [7] Nariadenie Komisie (ES) 696/2008 stanovujúce podrobné pravidlá uplatňovania nariadenia Rady (ES) č. 104/2000 o rozšírení niektorých pravidiel prijatých organizáciami výrobcov v sektore rybného hospodárstva na nečlenov; Nariadenie Komisie (ES) č. 248/2009, ktorým sa ustanovujú podrobné pravidlá uplatňovania nariadenia Rady (ES) č. 104/2000 ohľadne oznamovania týkajúceho sa uznávania výrobných organizácií, určovania cien a intervencie v rámci spoločnej organizácie trhu s produktmi rybolovu a akvakultúry. [8] V programe kodifikácie na rok 2009 sa nachádza nariadenie Komisie (ES) č. 1438/2003, ktoré stanovuje vykonávacie pravidlá pre politiku flotily Spoločenstva, ako je definované v kapitole III nariadenia Rady (ES) č. 2371/2002. [9] SEK(2007) 1278, s. 8.2. [10] (KOM(2006) 499), KOM(2007) 295 a KOM(2008 ) 331. [11] KOM(2008) 324. [12] Nariadenie Rady (ES) č. 199/2008 z 25. februára 2008 o vytvorení rámca Spoločenstva pre zber, správu a využívanie údajov v odvetví rybného hospodárstva a pre podporu vedeckého poradenstva súvisiaceho so spoločnou politikou v oblasti rybného hospodárstva. [13] Nariadenie Komisie (ES) č. 665/2008 stanovujúce podrobné pravidlá pre uplatňovanie nariadenia Rady (ES) č. 199/2008. [14] KOM(2008) 721. Táto iniciatíva sa nachádza v dokumente s názvom Tretia správa o pokroku v stratégii na zjednodušenie regulačného prostredia KOM(2009) 17, s. 8. [15] Nariadenie Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999. [16] Nariadenie Rady (ES) č. 1966/2006 o elektronickom zaznamenávaní a vykazovaní rybolovných činností a o prostriedkoch diaľkového snímania. [17] Nariadenie Rady (ES) č. 1006/2008 o oprávneniach na rybolovné činnosti rybárskych plavidiel Spoločenstva mimo vôd Spoločenstva a o prístupe plavidiel tretích krajín do vôd Spoločenstva, o zmene a doplnení nariadení (EHS) č. 2847/93 a (ES) č. 1627/94 a o zrušení nariadenia (ES) č. 3317/94. [18] Nariadenie Rady (ES) č. 1198/2006 o Európskom fonde pre rybné hospodárstvo. [19] Nariadenie Komisie (ES) č. 498/2007, ktorým sa stanovujú podrobné vykonávacie pravidlá nariadenia Rady (ES) č. 1198/2006 o Európskom fonde pre rybné hospodárstvo. S cieľom pomôcť členským štátom s vypracovaním programov a hodnotení Komisia prijala vademékum (K(2007) 3812) a dve sprievodné poznámky (K(2007) 2575 a 2578). [20] Článok 4 nariadenia Rady (ES) č. 744/2008 z 24. júla 2008, ktorým sa ustanovuje dočasné osobitné opatrenie na podporu reštrukturalizácie rybárskych flotíl Európskeho spoločenstva postihnutých hospodárskou krízou [21] Nariadenie Komisie (ES) č. 875/2007 o uplatňovaní článkov 87 a 88 Zmluvy o ES, pokiaľ ide o pomoc de minimis v sektore rybného hospodárstva, ktorým sa mení a dopĺňa nariadenie (ES) č. 1860/2004. [22] Nariadenie Komisie (ES) č. 736/2008 o uplatňovaní článkov 87 a 88 zmluvy na štátnu pomoc malým a stredným podnikom pôsobiacim vo výrobe, spracovaní a uvádzaní produktov rybného hospodárstva na trh. [23] Vďaka výraznej finančnej pomoci Spoločenstva členské štáty nainštalovali prístroje, vytvorili a aktualizovali svoje technické štruktúry (súčasný rámec je stanovený v nariadení Rady č. 861/2006, ktorým sa ustanovujú finančné opatrenia Spoločenstva na vykonávanie spoločnej politiky v oblasti rybného hospodárstva a finančné opatrenia v oblasti morského práva). [24] KOM(2007) 575, s. 3.2.3. [25] Tieto povinnosti sú známe aj ako povinnosti poskytovať informácie (IO). [26] Členské štáty si takisto stanovili svoje vlastné ciele znižovania administratívnej záťaže (KOM (2009)17, príloha 10). [27] SEK(2005) 791, aktualizácia v roku 2006. [28] Nariadenie Rady (EHS) č. 2847/1993, ktorým sa zriaďuje kontrolný systém spoločnej politiky rybolovu. [29] Toto meranie sa vzťahuje na 22 členských štátov. [30] KOM(2007)23. [31] Nariadenie Komisie (ES) č. 1243/2007 z 24. októbra 2007, ktorým sa mení a dopĺňa príloha III k nariadeniu Európskeho parlamentu a Rady (ES) č. 853/2004, ktorým sa ustanovujú osobitné hygienické predpisy pre potraviny živočíšneho pôvodu. [32] Zelená kniha - Reforma spoločnej rybárskej politiky (KOM(2009) 163). [33] http://ec.europa.eu/governance/impact/practice_en.htm. [34] Rozhodnutie Komisie 1999/478/ES o obnovení Poradného výboru pre rybné hospodárstvo a akvakultúru. [35] Rozhodnutie Rady č. 2004/585/ES, ktorým sa zriaďujú regionálne poradné rady v rámci spoločnej politiky v oblasti rybolovu.